דיווח: המדליסט האתיופי שמחה נגד ממשלתו נחת בארה"ב ויבקש מקלט - וואלה! חדשות
סוכנויות הידיעות יום שישי, 09 בספטמבר 2016, 21:45
(בווידאו: מאות מפגינים התעמתו עם שוטרים באתיופיה במחאות על אי השוויון במדינה)
רץ המרתון האולימפי מאתיופיה, פייסה לילסה, נחת בארצות הברית, ככל הנראה כדי לבקש מקלט מדיני  כך דווח היום (שישי) ברשת BBC, לאחר דיווחים שהתקבלו אתמול מפעילים באתיופיה. זאת, לאחר שהצליב את ידיו כסימן למחאת בני קבוצתו האתנית נגד תכנית הממשלה להשתלט על שטחם, בעת שחצה שני את קו הסיום באולימפיאדה בריו דה ז'נרו וזכה במדליית כסף.
לילסה חזר על המחווה פעם נוספת במסיבת עיתונאים, ואמר כי אם יחזור למדינתו חייו יהיו בסכנה. עם זאת, באדיס אבבה הצהירו לפני כשבועיים כי חרף הביקורת של לילסה על המדינה, הוא לא יעמוד לדין אם ישוב למולדתו, וכי יתקבל כ"גיבור".
150 אלף דולר גויסו בידי תורמים כדי לממן את הוצאותיו המשפטיות. לילסה (צילום: אימג'בנק, Gettyimages)
"אם הם לא יהרגו אותי, הם ישימו אותי בבית הכלא. עדיין לא החלטתי כיצד אנהג, אבל אולי אעבור למדינה אחרת", התעקש לילסה לאחר המרוץ. זמן קצר לאחר מכן דיווחה משפחתו כי הוא רוצה לבקש מקלט בארצות הברית. קמפיין מימון המונים הצליח לגייס 150 אלף דולרים כדי לסייע בהוצאות המשפטיות של לילסה וכן לתמוך במשפחתו שנותרה באתיופיה.
למרות הצהרתה של ממשלת אתיופיה, ביקורת רבה הוטחה כלפיה בשבועות האחרונים בשל אגרסיביות כוחות הביטחון נגד מפגינים בניסיונות למגר את המחאות הקשות של בני האורומו במדינה. לפי נתונים של ארגוני זכויות אדם, העימותים במחוזות אורומיה ואמהרה באתיופיה גבו את חייהם של יותר מ-400 בני אדם בידי כוחות הביטחון.
הממשלה במדינה דחתה את הטענות ואמרה כי היא פתוחה לדיאלוג שקט מול המפגינים כדי להגיע לפתרון שמקובל על שני הצדדים. עם זאת, שר המידע באתיופיה הודה כי מפגינים אכן נהרגו בעימותים, אך טען כי כוחות הביטחון נהגו "במקצועיות ובאחריות".
"כוחות הביטחון נהגו במקצועיות ובאחריות". מחאות בני האורומו באדיס אבבה (צילום: רויטרס)
הפגנה של בני האורומו באדיס אבבה, אתיופיה, 6 באוגוסט 2016 (צילום: רויטרס)